《晓坐还元阁望渔洋山》
清代·鲍珍

僧楼借床眠，宵残听粥鼓。清盥据梧坐，山翠飞入户。

夙慕渔洋名，常如梦天姥。夜来看不足，朝窗笏更拄。

宛将螺子黛，镜中画眉妩。《法华》虽附丽，卑之奚足数。

忆昔王尚书，好事鲁掠取。至今竟属公，湖山号宗主。

譬诸冶城墩，风流擅千古。自来称王谢，后先堪接武。

平山一瓣香，敬为先生许。典型犹在望，苍茫云缕缕。

作者简介：(1690—1748) 清山西应州人，隶汉军正红旗，字冠亭，一字西冈，号辛圃，晚号待翁。贡生。历官长兴知县、嘉兴府海防同知。任事精密，不媚上官，喜与寒士游。生平无日无诗。有《道腴堂全集》。